Presuda Općeg suda (prvo vijeće) od 21. prosinca 2021. – Hamers/Cedefop
(predmet T-159/20)
„Javna služba – Privremeno osoblje – Istraga OLAF-a – Prosljeđivanje podataka o djelima koja se mogu kazneno goniti nacionalnim pravosudnim tijelima – Nacionalni kazneni postupak – Oslobađajuća presuda – Postupanje Cedefop-a koje je povezano s nacionalnim kaznenim postupkom – Odbijanje zahtjeva za naknadu štete – Tužba za poništenje i naknadu štete – Sukob interesa – Presumpcija nevinosti – Nadležnost Cedefop-ova žalbenog vijeća”
1.      Agencije Europske unije – Europski centar za razvoj strukovne izobrazbe (Cedefop) – Žalbeno vijeće – Nadležnosti – Odgovori na žalbe koje je podnijelo Cedefopovo osoblje – Uključenost
(Pravilnik o osoblju za dužnosnike, čl. 90. i 91.)
(t. 33.)
2.      Dužnosnici – Prava i obveze – Obveza neovisnosti i integriteta – Zahtjev nepristranosti – Pojam – Direktor agencije koji je donio odluku o zahtjevu za naknadu štete člana osoblja nakon što je svjedočio u okviru istražnih i sudskih postupaka u vezi s tim članom osoblja – Povreda – Nepostojanje
(čl. 6. st. 1. UEU-a; Povelja Europske unije o temeljnim pravima, čl. 41. st. 11.; Pravilnik o osoblju za dužnosnike, čl. 11.a)
(t. 53.-55.)
3.      Europski ured za borbu protiv prijevara (OLAF) – Istrage – Unutarnje istrage – Mogućnost institucije Unije da podnese imovinskopravni zahtjev i pritužbu nacionalnom pravosudnom tijelu u vezi s činjenicama na koje se odnosi istraga prije njezina zaključenja – Uvjet – Poštovanje dužnosti brižnog postupanja
(Pravilnik o osoblju za dužnosnike, Prilog IX., čl. 25.; Uredba br. 883/2013 Europskog parlamenta i Vijeća, čl. 11. st. 2. i 4.)
(t. 111.-113.)
4.      Dužnosnici – Izvanugovorna odgovornost institucija – Povreda dužnosti – Pojam – Pokretanje sudskog postupka protiv dužnosnika – Uključenost – Uvjet – Iznimne okolnosti
(čl. 340. UFEU-a; Povelja Europske unije o temeljnim pravima, čl. 47.)
(t. 114., 117.)
5.      Tužbe dužnosnikâ – Tužba za naknadu štete – Samostalnost u odnosu na tužbu za poništenje – Zahtjevi za naknadu štete i poništenje koji se temelje na različitim osnovama – Neovisnost zahtjeva u pogledu njihove dopuštenosti
(Pravilnik o osoblju za dužnosnike, čl. 90. i 91.)
(t. 131., 132.)
Predmet
Zahtjev na temelju članka 270. UFEU-a za, s jedne strane, poništenje prešutne odluke Cedefop-a od 19. siječnja kojim je odbijena žalba koja se odnosila na zahtjev za naknadu štete koju je tužitelj navodno pretrpio i, s druge strane, naknadu te štete.
Izreka
1.
Tužba se odbija.
2.
Heleni Hamers nalaže se snošenje troškova.